ប្រមូល​ភាសិត​ខ្មែរ​: ស

ស

- សក់មួយច្រៀកជាដប់ ។

- ស័ក្តិពុំស្មើយស នាមានរបស់ ពុំស្មើសក្តា សូវបង់ទ្រព្យធន កុំខុសអាជ្ញា សូវមានរោគា កុំគ្នាមើលងាយ ។

- សង់ផ្ទះតាមចិត្តអ្នកនៅ ។

- សង្ខារសព្វសត្វ តែងតែខ្ចាត់ភ្លាត់ មិនដែលទៀងត្រង់ មានរូបអង្គពេញ សោភ័ណសមទ្រង់ បណ្ឌិតខ្លៅល្ងង់ សឹងស្លាប់ដូចគ្នា។

- សង្ឃកំពង់សត្វ ។

- សង្ឃក្នុងសាសនា ប្រិតត្រៃសិក្ខា ពលរដ្ឋប្រិតច្បាប់ ព្រះរាជប្រិត ទសពិធម៌គាប់បណ្ឌិតសម្រាប់ បំភ្លឺជនខ្លៅ។

- សង្ឃផ្គង់វិន័យ ស្រីផ្គង់មារយាទ។

- សង្ឃឥតសន្ដោស រាជាមានប្រោស សន្ដោសទោសា សំផឹងខ្មាសប្រុស សន្ដោសភរិយា នាងកុលធីតា ឥតការកេរខ្មាស។

- ជនបួននេះមាន ឈ្មោះអន្ដរថាន ចុះហៅវិនាស នាក្នុងលោកិយ សិរីឱភាស ពុំមានឱកាស ចម្រើនលោកិយ។

- សង្វាតសូត្ររៀន កុំធើ្វអៀនប្រៀន ក្នុងចិត្តសព្វថ្ងៃ លំអុតបម្រើ ផ្គាប់ដោយហឫទ័យ បារម្ភមៃៗ ក្ដីច្បាប់កុំបីបង់។

- សង្វាតសរសេរ អស់អញកុំខ្ជិល ទើបបានជាគាប់ សង្វាតសូត្ររៀន ដោយគ្រូប្រញាប់ កុំធើ្វលេបលាប់ ដោយចិត្តមាក់ងាយ។

- សង្វាតសរសេរ សូត្ររៀនឲ្យណាស់ ប្រាជ្ញយល់ច្បាស់ នាំញាតិទាំងឡាយយ។

- សត្វកើតសត្វងាប់ជាប់កិលេស ប្រហែសសុខហួសជ្រួសសីលម័យយកទុក្ខធើ្វសុខពុំប្រពៃ ត្រាដល់ក្សីណក្ស័យក្ដីសុខគ្មាន។

-  សត្វក្រៀលឆោតភ្លើៗ ទំមែកឈើមិនខ្លាចបាក់ ដើរដីជើងម្ខាងដាក់ ម្ខាងលើកលាក់ខ្លាចផ្កាប់ដី។

- សត្វតុកកែស្លាប់ ដោយសារប្រើស។

- សត្វស្មោញគួរត្រាប់ លោកទុកជាច្បាប់ សណ្ដាប់អាត្មា កុំត្រាប់ជ្រូកស្រុក នៅក្នុងទ្រុងមារ ដល់ពេលប្រហារ ទើបដឹងខ្លួនស្លាប់ ។

- សត្វត្មាតពិតពឹងរុយ សាច់សត្វស្អុយពឹងអំបិល មង្គលព្រាហ្មណ៍ពឹងពពិល រក្សាសីលពិតពឹងទាន ។

- សត្វទាំងឡាយកាយតូចស្វិតល្អិតយ៉ាងណា អាចរក្សាការជីវិតឲ្យរស់បាន មនុស្សក្រក្សត់តោយ៉ាកយ៉ាប់អាប់ប៉ុន្មាន កុំគិតស្មានថាមិនចេះយោងជីវិត ។

- សន្ដានបិតា អាក្រក់យ៉ាងណា កូនតែងតែដើរ ទៅតាមលំអាន ដូចកលផ្លែឈើ ជ្រុះចុះពីលើ ទើរជិតគល់វា។

- សន្សឹមកុំបំបោល ក្រែងពុំដល់ដូចប្រាថ្នា។

- សប្បាយនឹងល្បែង ហេងស៊យចង់លេង ផ្សងព្រេងវាសនា នឹងកើតទុក្ខក្រោយ

នឹងអស់ទ្រព្យា នឹងកើតនិន្ទា បង់មារយាទគាប់។

- សប្បាយធើ្វស្រែ ចម្ការជួយប្រែ នោះមានគេរាប់ សប្បាយបានស៊ី សប្បាយបានទ្រព្យ សប្បាយនោះគាប់ សប្បាយយឺនយូរ។

- សប្បុរសពេកចាញ់ធន នាទុជិនចាញ់ឥន្រ្ទីយ ប្រពន្ធល្អច្រើនចាញ់ប្ដីពាក្យ អប្រិយចាញ់អាត្មា ។

- សប្បុរសយល់ដោយមុខ ស៊ុកគ្រលុកពេកពុំជា កំណាញ់ក្រៅតម្រា សោតសឹងអាប់ប្រយោជន៍យស។

- សព្វមន្តទាំងឡាយ ពុំបានស្វាធ្យាយ ជាមន្ទិលណា គ្រឹហាទីស្ថាន ពុំបានឧស្សាហ៍ប្រក់ឡើងកាលណា ជាមន្ទិលនៅ។

- សេចក្ដីកំជិល កើតជាមន្ទិល ដល់ពណ៌ហ្មងសៅ សេចក្ដីប្រមាថ គឺជាតិសៅដៅ ជាមន្ទិលនៅ នៃអ្នករក្សា។

- សម័យបច្ចុប្បន្នពាលច្រើនភាព សាសនាគួរជ្រាបឲ្យចៀសចេញ វិលចុះវិលឡើងជួបពាលពេញ ខ្ពើមទុក្ខទោសមិញគង់តែជួប។

- សម៉មិនដែលទុំ ក្រមុំមិនដែលស្លូត ចង្កូតមិនដែលត្រង់ កំពង់មិនដែលស្ងាត់ មាត់មិនដែលស្ងៀម។

- សម្បត្តិហឹនជនព្យាយាមហោច មិនបានប្រយោជន៍យូរអង្វែង ឲ្យបានទៅជារបស់ឯង ហឹនជននឹងថ្លែងពោលច្នេះណា។

- បុព្វកម្មប្រធានមានពីព្រេង លាភអឺយចូរឯងវិលមករ៉ា ទោះហៅយ៉ាងនេះមួយពាន់

គ្រា លាភាមិនវិលមកកាន់ខ្លួន។

- អ្នកប្រាជ្ញមិនពោលកម្មវាសនា តាំងតែឧស្សាហ៍ព្យាយាមមួន ថាបើកម្មនោះមិនស្រេចធួន ឥតផលទោសខ្លួននឹងមានអ្វី។

- សម្បត្តិនៅស្ថាននាលោកិយ មាសប្រាក់ប្រក្រតីនៅសព្វថ្ងៃ សឹងតែប្រកបទៅដោយភ័យ បាត់បង់ខូចនៃជាអនិច្ចំ។

- សម្បត្តិអ្វីពុំស្មើគុណសម្បត្តិល្អ ដែលរកបានដោយកម្រក្រពេកពន់ មានតម្លៃថ្លៃលើសលុបជាងទ្រព្យធន គួរតែគន់គួរតែគិតប្រព្រឹត្តល្អ។

- សម្លមិនឆ្ងាញ់ឲ្យតែក្ដៅ ប្រពន្ធខ្មៅឲ្យតែនៅក្មេង។

- សម្លាប់មេមាន់យកពងមាស ចិត្តលោភពេញពាសដាសពសុធា ខ្លួនតឿតូចទាបភាពដូចទា ប្រាថ្នាជ្រុលហួសនឹងហឹនប្រាក់។

- សមុទ្រជលាស័យមានជោរនាច ផល្លាឈើអាចទុំស្រគាល ដូចចន្រ្ទជួនអាប់ជួនភ្លឺច្រាល នេះឯងបណ្ដាលពីអនិច្ចំ។

- សរសើរតែមាត់ ចិត្តផ្ដន្ទា។

- សរសើរបាយកាលបាយរលាយជ្រាប សរសើរប្រពន្ធកាលភាពលង់អធិក។

- សរសើរពេលត្រូវការ ទុកដូចឆ្មាចាំកណ្ដុរ សរសើរពេលកាល វិលចាកប្រាប់សឹកសរសើរស្រែកកាលដឹកស្រូវមកផ្ទះ។

- សាច់មិនបានស៊ីយកឆ្អឹងព្យួរក។

- សាច់សដូចចាន មារយាទមិនបានដូចឆ្កែក្រោមផ្ទះ ឬ(ស្រីសដូចចាន…)។

-  សាត់អណ្ដែត សែតអញ្ជង់។

- សាបមួយដៃ ប្រៃមួយចឹប។

- សាមគ្គីមនុស្សកម្លាំងធំពិត សាមគ្គីបណ្ឌិតកើតវិទ្យា សាមគ្គីរាស្រ្តជាតិមិត្រសុខាមន្រ្តីពាលាមិនហ៊ានប្រមាថ។

- សារពើរួសរៀនរិះ ឲ្យចាំចេះៗចាំចែង ចង់គាប់ប្រើស្វះស្វែង រករៀនរិះសារពើក្ដី។

- សារពើទ្រព្យអ្វីៗ មើលស្រដីទុកឲ្យល្អ អុសទឹកស្រូវអង្គរ យកចេញចាយមានកំណត់។

- សិល្បសាស្រ្តមិនចាំមាត់ មានប្រាកដនៅក្នុងក្បួន ដល់ពេលដែលជួបជួន គេសួរសាកពិបាកគេច។

- សិល្បសាស្រ្តឯណាមិនស្ទាត់ពិត នៅក្នុងស្លឹករិតឬសៀវភៅ ទ្រព្យធនឯណាដែលមាននៅ ធ្លាក់ទៅដល់ដៃអ្នកដទៃ ។

- បើមានកិច្ចការណាដល់មក សិល្បទ្រព្យនោះយកមកអាស្រ័យ ពុំបានដូចចិត្តដ្បិតឆ្ងាយដៃ សិល្បទ្រព្យនោះនៃហៅគ្មានហោង។

- សិល្បសាស្រ្តមានពីណាដល់អ្នកខ្ជិល ទ្រព្យធនមានពីណាដល់អ្នកឥតសិល្ប មិត្រឯណាមានអ្នកមន្ទិលឥតធនធាន សុខឯណាមានដល់អ្នកប្រាសមិត្រ បុញ្ញឫទ្ធិឯណាមានដល់អ្នកឥតក្សាន្ត សិវមោក្ខយោគកែព្រះនិព្វាន មានពីណាដល់អ្នកគ្មានបុណ្យកសាង។

- សិល្បប្រាជ្ញដ្បិតគ្រូជេរពោលដំវាយ (ពលជាដ្បិតនាយព្រឹសប្រើខះខំ) ឬ(កូនជា

ដ្បិតម្ដាយឪពុកប្រដៅ)។

- សិស្សឯណាលោភបៀនរៀនរួសបទ ចាំមិនស្ទាត់មាត់មិនស្ដែងថ្លែងពុំបាន ដូចមនុស្សគយល់សម្ដីដឹងសព្វស្ថាន ថ្លែងពុំបានរំខានចិត្តអ៊‍ិអ៊ះរីយ។

- សីលជាស្ពាន ទានជាស្បៀង។

- ស៊ីច្រើនៗជុះ លេងច្រើនៗឈ្លោះ ដេកច្រើនៗខ្ជិល។

- ស៊ីព្រោះលោះកម្លាំង ឬ(ស៊ីពោះ…)។

- ស៊ីនឹងអ្នកណា ត្រូវយកអាសាអ្នកនោះ (ស៊ីបាយអ្នកណា)។

- ស៊ីបាយដេកបាយសរសើរ ស៊ីបាយដើរបាយប្រទេចផ្ដាសា។

- ស៊ីបាយនឹងពន្លឺទៀន និយាយនឹងមនុស្សមាន របៀនសប្បាយស្ដាប់។

- ស៊ីបាយនឹងត្រឡោក ផឹកទឹកនឹងរលាដ៍ កុំអាលសើចគ្នា ផ្គរលាន់ម្ដងម្នាក់។

- ស៊ីត្រង់ណា ជុះត្រង់នោះ។

- ស៊ីលៀសរអៀសខ្លួន។

-  ស៊ីបាយនឹងពន្លឺខ្យល់ និយាយនឹងកំហល់ ប៉ុនគេយកអង្រែបុកដើមទ្រូង ។

- ស៊ីសាច់ដាច់មេត្តា សេពសុរាគ្មានពាក្យទៀង។

- សឹកដេញអាលបាញ់ ក្ដីជំពាក់ប្រើដោះសា សឹកដល់កុំអាលឆ្លា ឮវាចាកុំអាលយក ឬ(សឹកដល់កុំអាលឆ្លាយ ពាក្យពីធ្លាយកុំអាលយក)។

- សុនខព្រៃពូកែបស្សាវៈ ចង្កូមនខៈពូកែខាងខ្លា មាន់ជល់ពូកែឆ្នាល់សោតណា គំនិតប្រាជ្ញាពូកែខាងមនុស្ស។

- សុភាសិតទុកជាក្រិត្យជាបន្ទាត់ ជាបន្ទាលឲ្យស្គាល់វត្តកិច្ចប្រតិបត្តិ គឺប្រព្រឹត្តគិតប្រិតប្រៀនរៀនប្រយ័ត្ន ជាគ្រឿងហាត់ប្រដៅកាយវាចាចិត្ត។

- សុភាសិតជាក្របីស្នែងកែក គឺមនុស្សចិត្តបែកមិនទៀងត្រង់ មិនកាន់តាមធម៌ព្រះពុទ្ធអង្គ លោកឲ្យលះបង់កុំចូលជិត។

- សុនខោបែរជាយល់សុនខំ ក៏តាំងកំញើញប៉ងពាធា ជនជួយយល់ជនជួរដូចគ្នា ប្រាថ្នានឹងយាយីគ្នាឯង។

- សុសូសាកូនណាខ្វល់ខ្វាយគ្រប់ ប្រៀនរៀនស្ដាប់ចេះដឹងដោយបញ្ញា ធម៌អាថ៌ដែលចេះនោះជួយអាត្មា នាំឲ្យបានស្ថានមហាក្រសេមសុខ។

- សូវឱនកុំងើប សូវស្ងៀមកុំថា សូវវាយកុំយារ សូវកាប់កុំផែះ។

- សូវកាប់កុំឲ្យជន្ល សូវជេរមេដកទងចោរ កុំឲ្យថានែវើយ។

- សូវនឿយខ្លួនឯង កុំឲ្យបង់ទ្រព្យ សូវបង់ក្ដីគាប់ កុំឲ្យខ្លួនស្លាប់ សូវស្លាប់ទៅជា កុំបង់ធម្មា ឥរិយាសីលគាប់។

- សូវមានទ្រព្យជួយជា កុំធានាណាអ្នកអើយ។

- សូវចូលកុំឲ្យចេញ សូវឲ្យទិញកុំឲ្យដូរ។

- សូវទូលក្ដីតបាវ កុំឲ្យទូលក្ដីតកញ្ជើ។

- សូវបង់ប្រាក់មួយថង់ កុំឲ្យតែបង់ពាក្យសត្យ។

- សូវដើរកុំដេក សូវថប់កុំត្រេក នឹងក្ដីប្រហែស សូវខាតកុំពារ ចចើងចចេស សូវចូលកុំចៀស វាសរួចសឹមគូរ។

- សូវឲ្យក្រពើលេប កុំឲ្យចង្វាប្របិច។

- សូវឲ្យសាច់ កុំបង្ហាញព្រៃ។

- សូវបង់ទ្រព្យធន កុំដល់ក្ដីស្លាប់ សូវស្លាប់ទៅគាប់ រសធម៌កុំបីបង់ ។

- សូវលើកកុំញោច ចំពាក់កុំបោច ខ្ជិលកុំចងពន្ធ ជាគ្រូអាត្មា កុំឲ្យលោកអន់ សេចក្ដីទម្ងន់ សន្សឹមកុំបោល។

- សូវយកសំផឹងធើ្វប្រពន្ធ កុំតែយកប្រពន្ធធើ្វសំផឹង ឬ(កុំយកប្រពន្ធធើ្វសំផឹង)។

- សូវបែកក្បាល កុំឲ្យបែកឆ្នាំង សូវដាច់ចង្កាដាំង កុំឲ្យស្រីមើលងាយ។

- សូវស្ដួចកុំឲ្យដាច់ គិតការពុំទាន់សម្រេ កុំអាលរន្ធត់ ឬ(កុំអាលរន្ថាន់)។

- សូវស្ដួចកុំឲ្យដាច់ បើគង់តិចឲ្យឧស្សាហ៍ រិះរកផ្សំទៀតណា ឲ្យបានច្រើនក្រវើនទុកឬ(បើវាតិចឲ្យឧស្សាហ៍) ។

- សូវស្លាប់បា កុំឲ្យស្លាប់មេ សូវលិចទូកកណ្ដាលទន្លេ កុំឲ្យតែភ្លើងឆេះផ្ទះ។

- ស៊ូប្ដូរជីវ៉ា នឹងជាតិអាជ្ញា ឲ្យបានក្ដីសុខ លូតឡាស់ចម្រើន ថ្កើងថ្កានមានមុខ និរភ័យឥតទុក្ខ បច្ចាមិត្រស្វែង។

- សូវធើ្វសង្រ្គាមទើបនាមជាតិល្បី ស៊ូចុះចាញ់ស្រីទើបក្ដីស្ងប់ស្ងាត់ ស៊ូប្រឹងធើ្វការទើង

ស្ថាពរអត្ត ស៊ូប្រតិបត្តិទើងខ្ចាត់មន្ទិល។

- សេចក្ដីគោរពនឹងរាំងរាទោស សេចក្ដីសន្ដោសនឹងគុណនានា នឹងការស្ដាប់ធម៌តាមកាលវេលា ទាំងប្រាំនេះជាមង្គលឧត្តម។

- សេចក្ដីអត់ធន់នឹងប្រដៅស្រួល នឹងការទទួលជួបពួកសមណា ការសាកសួរធម៌តាមកាលវេល ទាំងបួននេះជាមង្គលឧត្តម។

- សេចក្ដីដឹងគុណ ហើយប្រកាសគុណឲ្យប្រាកដ ជានិមិត្តរូបនៃមនុស្សល្អ ។ (ព្រះធម្មវរោត្តម តុង ឈួន ធម្មយុត្តីកនិកាយ)។

- សេពគប់ជនពាលដូចមច្ឆាស្អុយ ចេញចំណាយហុយស្អុយស្លឹកខ្ចប់ អ្នកផងមិនត្រូវចូលសេពគប់ ក្រែងអប់ក្លិនអសោច៍ស្រោចអាត្មា។

- សេវកាមាត្យចូលគាល់មហាក្សត្រក្សាន្ត គួរវៀរទោសឯស្ថានច្បាប់ខន្ដីយា មួយកុំគាល់ឆ្ងាយពេកបាំងនេត្រា ពីរកុំគាប់ជិតទីនាំងអាសន៍។ បីកុំគាល់លើខ្យល់គាល់ព្រះអង្គបួនកុំគាល់ឆ្ពោះត្រង់ព្រះភក្រ្តម្ចាស់ ប្រាំកុំគាល់លើទួលឬទាបណាស់ ប្រាំមួយគឺខ្ពស់អាសន៍លើម្ចាស់គង់។

- កាលចូលគាល់សង្រួមកាយតាមស័ក្ដិ អង្គុយថ្នាក់ដាក់ខ្លួនឲ្យសមទ្រង់ ដូចអ្នកចូលជិតភ្លើងកុំភ្លើអង្គ តែភ្លេចកាយភ្លើងគង់រលាកប្រាណ។

- សេះជាឲ្យស្ទុះមើលកម្លាំង គោខ្លាំងផ្ទុកឲ្យធ្ងន់បរមើលវា ដឹកដោះរួតឲ្យមើលចុងថនា មេធាឲ្យស្ដាប់ស័ព្ទនិយាយ។

- សេះដាច់ឲ្យយកសេះតាម។

- សំណាបយោងដី ស្រីយោងប្រុស ចង្រ្កានយោងអុស។

- សម្អាតអស់សុរិល កុំឲ្យមានក្ដីនិន្ទា។

- សម្ដីពោលចេញ មិនដែលវិលវិញ កាន់អ្នកចរចា ហេតុនេះត្រូវប្រុង ប្រយ័ត្នអាត្មាកុំឲ្យចរចា ថ្លស់ឆ្លោយជាប់កុន។

- សម្លេងប្រាប់ភាសា កិរិយាប្រាប់ត្រកូល ឬ(សម្ដីប្រាប់ភាសា កិរិយាប្រាប់ត្រកូល)។

- សំដីជាឯក លេខជាទោ អក្សរជាត្រី។

- សំដីមុតដូចកាប់នឹងកាំបិត។

- សំដីដូចចោលដឹងទាំងដង។

- សំដីសជាតិ មារយាទសត្រកូល ឬ(មារយាទសពូជ)។

- សំពៅពឹងព្រះពាយ អ្នកអភិប្រាយពឹងវាចា រាជសីហ៍ពឹងគុហា សត្វមហឹសាសោតពឹងស្នែង។

- សំឡាញ់ឯណាយកអាសាអាការពំនាក់ ក្នុងកាលថ្នាក់កើតរោគគ្រុនរងាឬស្រុកកើតទុរ្កិក្សវេទា ឬក្នុងគ្រាអន្ដរាយដោយទុក្ខភ័យ។

- ឬក្នុងកាលសត្រូវចាប់ប្រហារ ឬក្នុងទ្វារអាជ្ញានៃចៅទៃ ឬស្ថានប៉ាឆាទីខ្មៅព្រៃ សំឡាញ់យ៉ាងនោះ នៃហៅសុមិត្រ។

- សំឡេងតាវៅជារូបវា ប្រតិបត្តិភស្ដាជារូបស្រី វិជ្ជាការជារូបប្រុសកាឡី អង្គខន្ដីជារូបនៃតាបស។

- ស្គាល់ឆ្លាតឬល្ងង់ វៀចវេរឬត្រង់ ដោយការចរចា នឹងការសេពគប់ ស្គាល់ភាពសត្វឆ្មា ទោះសត្វសឹង្ហខ្លា ដោយការប្រកប។

- ស្គាល់ចិត្តប្រុសស្រី អាក្រក់ល្អក្ដី ចេញពីដួងនេត្រ ប្រាប់សុខទុក្ខផង បើយើងសង្កេត គង់ដឹងហេតុភេទ ដួងភ្នែកបញ្ជាក់។

- ស្ដីការមុនក្រោយកុំឲ្យភ្លាត់ កុំអាងតែមាត់មានប្រហោង បើមនុស្សប្រហើនមិនទំនងកុំកោងទល់កើតទោសទាស់។

- ស្ដេចមិនបានពិនិត្យ ធើ្វតាមចិត្តមិនឧត្តម បណ្ឌិតខឹងមិនសម មិនឧត្តមតាមជាតិប្រាជ្ញ ។

- ស្ដេចកបដោយសំណាង ជាគ្រឿងស្អាងនៃផែនដី វិជ្ជាល្អប្រិមប្រិយ ស្អាងប្រុសស្រីទាំងអស់គ្នា ។

- ស្ដេចចូលស្រុកភូមិនដែលស្ទាត់ បុគ្គលខ្ចាត់ភ្លាត់កុំនៅស្ងៀម ត្រូវស្គាល់ដំណើរឫកមារយាទ ចេញស្នៀតប្រាជ្ញឈ្លាសឬល្ងង់ខ្លៅ។

- ស្ដេចនិងបណ្ឌិត ផ្ទឹមគ្នានៅនិត្យ គ្រប់កាលមិនបាន ព្រោះស្ដេចមានមនុស្ស បូជារាប់អាន តែក្នុងទីស្ថាន ប្រទេសនៃទ្រង់។

- ស្ដេចមិនស្អែតសម្បត្តិអាណាខេត្ត ប្រាជ្ញមិនបានឆ្អែតសុភាសិតពុទ្ធដីកា មហាសមុទ្រមិនឆ្អែតស្ទឹងនានា នយនេត្រាមិនឆ្អែតគន់រូបគាប់។

- ស្ដេចផ្ទំអស់យាមមួយជានិត្យ បណ្ឌិតដេកអស់យាមពីរជាក់ គ្រហស្ដដេកអស់យាមបីភ្ញាក់ ពួកយាចកដេកលក់អស់យាមបួន។

- ស្ដេចមានពលច្រើនជាអំណាច តែពុំអាចនឹងផ្ទាលផ្ចាញ់សត្រូវ នឹងធើ្វអ្វីដោយតេជៈកំដៅ ដូចភ្លើងធ្លាក់ក្នុងរណ្ដៅរលត់ឯង។

- ស្មារតីខ្ជាប់ខ្លួន គំនិតប្រុងខ្លួន មិនសង់ប្រទេស ត្រួតត្រាចិត្តឯង មិនមានប្រហែលទើបចិត្តមិនធ្វេស ធ្លាក់ទៅអបាយ។

- ស្ទឹងទាំងឡាយមានខ្សែទឹកវៀចវង់ ព្រៃសឹងដ៏ហើយដោយឈើផង ស្រីបានឱកាសស្ងាត់ជាម្ដង អាចកន្លងធើ្វបាបក្នុងទីស្ងាត់។

- ស្មូនឆ្នាំងដំសំពង ក្អមឆ្នាំងប៉ងឲ្យបានល្អ គ្រួហាត់ទោះវាយជេរប៉ង ឲ្យតែចេះសិល្បសាស្រ្ត ។

- ស្រមោចនឹងស្ករ។

- ស្រមោចរូបតូចមែនពិត តែសាមគ្គីចិត្តសម្លាប់បាន មេអំបៅដង្កូវធំរូបប្រាណ ជនកល្យាណគួរយកតម្រាប់តាម។

- ស្នេហ៍កាមបឋមសប្បាយប្លែក ដល់ក្រោយដេកស្រែកយំទុក្ខសោកជាតិ អាហារល្វីងបាយច្រកដោក ឆ្ងាញ់តាមបយោគក្រោយហើមពោះ។

- ស្នេហ៍មិនស្មើស្និទ្ធ ឬ(ស្នេហ៍មិនឈ្នះស្និទ្ធ)។

- ស្រដីនឹងអ្នកផង ពាក្យឲ្យគួរកុំឯងវ៉ឺ។

- ស្រដីឲ្យស្រួលស្រេច គិតសេចត្រេចកុំគិតងាយ រំពឹងគិតឲ្យឆ្ងាយ យល់ដោយផ្លូវសព្វនានា។

- ស្រវឹងបុណ្យ។ - ស្រវឹងយស។ - ស្រវឹងមាទ។

- ស្រឡាញ់កូនមួយតៅ ស្រឡាញ់ចៅមួយថាំង។

- ស្រឡាញ់ខ្លួនឲ្យស្ងួនចំណី ស្រឡាញ់ប្ដីឲ្យថ្នមចិត្ត។

- ស្រឡាញ់កុំសូមទ្រព្យប្រសើរ ពីភ្លើពួកបក្សនាំខូចចិត្ត ប្រៀបយកព្រះខ័នតម្រង់ពិតត្រង់គួរគិតក្ស័យជីវ៉ា។

- ស្រឡាញ់ណាស់ប្រែស្អប់ បុត្រល្អសំណប់ ថ្នមហួសខូចខុស ស្រឡាញ់ភរិយា ប្រចណ្ឌសាយសុស ស្រីដែលស្អប់ប្រុស ច្រើនឆាប់បានប្ដី។

- ស្រឡាញ់ពេញប្រាស ស្អប់ណាស់ជំពប់លើ។

- ស្រឡាញ់ផ្លែឲ្យថែគល់។

- ស្រឡាញ់កូនគេវាបង់ចំណី ស្រឡាញ់ប្ដីគេវាបង់ចិត្ត។

- ស្រឡាញ់ម៉ែឲ្យថែកូន ឬ(ស្រឡាញ់មេបំពេកូន)។

- ស្រឡាញ់កុំទៅញឹកៗ រលឹកសឹមទៅម្ដងៗ។

- ស្រ្ដីមានរូបជាសម្បត្តិ ប្រុសចាត់វិជ្ជាជាធនធាន ភិក្ខុសង្ឃមានសីលជាទ្រព្យបាន ក្សត្រក្សាន្ដមានពលជាភោគា។

- ស្រីល្អមានខ្មាស ដល់ចិត្តវិបល្លាស កេរ្តិ៍ឈ្មោះអាស្រូវ ចេញមុខបាត់អៀន ពេស្យាពាសផ្លូវ បុរាណប្រដៅ ឥក្ដីកិរិយា។ ខ្លះថា (ពេស្យាពាសផ្លូវ)។

- ស្រីឯណាមានប្រក្រតីពោលវិវាទ មានប្រមាថពោលនាំពាក្យឫស្យា ត្រេកបំណងឲ្យប្រុសគន់អាត្មា កិរិយាស្លដាំប្រចាំប្ដី ស៊ីបាយមុនប្ដីនៃអាត្មា ត្រេចយាត្រាផ្ទះគេពុំជូក្ដី ស្រី

យ៉ា់ងនេះបុរសក្នុងលោកិយ ទោះមានកូនមួយរយក្ដីគប្បីលែង។

- ស្រីក្រមុំឯណាកបរូបរាង សព្វសារពាង្គលឿងដូចសុវណ្ណ នេត្រថ្លាយង់ដូចក្នុងភ្នែកម្រឹគា ចង្កេះរៀវសមស្មាគាងរាងរាជហង្ស។

- ឧរូស្រួលទំនួលសមឱរ៉ា មានកេសាខ្មៅយង់ចុងងខ្វង់ មានទន្ដាក្រឹតល្អសរលង់ នាភីទ្រង់ខូងជ្រៅកបមារយាទ។

- ស្រីមានល្អយ៉ាងនេះ ទាំងចំណេះចេះការបម្រុងញាតិ ទោះបីកើតក្នុងត្រកូលហីនជាតិ គួរសង្វាតអភិសេកឯកមហេសី។

- ស្រីមួយដូចក្រូចមួយដើម ឬ(ស្រីម្ដូចក្រូចម្ដើម)។

- ស្រីក្ងោកមាស។ - ស្រីកញ្ជើធ្លុះ។

- ស្រីខ្មៅដូចអំបែង ចេះតុបតែង ម្ហូបពេញថាស។ (អៀង ភូរិន្ទ)

- ស្រីដកទងវៀរបង់បុរសខ្សត់ បណ្ឌិតប្រាកដវៀរបង់ជនពាល ស្រីក្បត់ស្មន្ធវៀរបង់សុក្កបក្ស វារីវៀរចាកផែនដីទួលខ្ពស់។

- ស្រីស្អាតត្រង់ភក្រ្ត សំពត់ល្អជាក់ ចំពោះជរជាយ អ្នកមានបុណ្យស័ក្ដិ គ្រឿងយសឆោមឆាយ ជាតិឯករាជ្យសាយ ល្អផុតលោកា។

- ស្រីស្រស់កម្លោះខ្ពើម មុខខ្លាញ់រងើមឥតចេតនា។

- ស្រីសដូចចាន មារយាទមិនបាន ដូចឆ្កែក្រោមផ្ទះ។

- ស្រុកមានសឹកកុំបីទៅជួញខ្មីរកធនធាន រឺខ្លួនកំព្រាប្រាណរក្សានូវមាសបា្រក់ ចោរ

ក្មួយចាំប្លែប្លន់ ឥតតម្បន់ណានឹងលាក់ ខ្លួនឯងឥតបើដាក់ សារពើទ្រព្យបាត់អស់ឯង។

- ស្រើបតាមផ្គរ អរតាមភ្លៀង។

- ស្លឲ្យសាប អង្គុយឲ្យទាប ប្រាជ្ញឲ្យវៃ សម្ដីឲ្យខ្ពស់ ឬ(គំនិតឲ្យវៃ សម្ដីឲ្យទាន់)។

- ស្លម្ហូបឥតបំបោររករសគ្មាន គ្រឿងតែងប្រាណឥតរសអ្នកគ្មានទ្រព្យ សម្លឥតអំបិលរសមិនជាប់ ព្យាករណ៍គាប់ឥតរសមនុស្សកម្លៅ។

- ស្លាប់ដូចពស់ រស់ដូចកង្កែប។

- ស្លាប់ព្រោះជួយជាតិ គួរខំខ្មីឃ្មាត ឲ្យជាប់និស្ស័យ កើតជាកូនប្រុស គួរកុំអាល័យរូបរាងក្សឹណក្ស័យ កេរ្តិ៍ឈ្មោះជាប់នៅ។

- ស្លាប់ក្នុងចម្បាំងជាមង្គលសួស្ដី កាន់អាវុធនៅដៃមិនត្រូវភ័យសត្រូវ។ (ជុំ មួង)

- ស្លាប់ទុកដូចជារស់ បានចំពោះដល់ជនណា កាលរស់ខំធើ្វការ ជាប្រយោជន៍លោកទាំងពីរ។

- ស្លឹកឈើជ្រុះ មិនដែលឆ្ងាយពីគល់។

- ស្លឹកឈើឥតកម្រើក នឹងកក្រើកដ្បិតខ្យល់បក់ ទឹកថ្លាល្គឹកលើល្អក់ដ្បិត រលកបោកសោះសា។

- ស្លូតស្លាប់ វៀចវេរមានភ័ព្វ អាយុយឺនយូរ។

- ស្លៀកស្បង់មិនកោរសក់ ឆ្លុះកញ្ចក់ធ្មេធនេត្រា ឃើញសេះថាជាលា ឃើញគោថាជាកណ្ដុរ។

- ស្លៀកសកាន់ព្រឹទ្ធចិត្តនៅខ្មៅ បោលប្រាជ្ញតាមខ្លៅចង់ចៀសបាប លូកវែកឲ្យដឹងរសប្រៃសាប យកខ្សាច់មកគាបបានប្រេងឬ?។

- ស្វាចង់ពាក់ម្កុដ លាត្រាប់ឆ្កែពុត ក្អែកទឹកត្រាប់គោក ល្ងង់ត្រាប់បណ្ឌិត រាស្រ្តតាមប្រយោគ ត្រាប់ស្ដេចឥតជោគ មិនសមឋានា។

- ស្វាមិនចោលបៀម សៀមមិនចោលក្បួន យួនមិនចោលពុត ខ្មែរបរិសុទ្ធ មិនចោលសច្ចៈ ឬ(ស្វាមិនបង់បៀម)។

- ស្វែងយសគឺស្វែងលាភ ទុរជនភាពតែងត្រូវការ រស់នឹងជាតិអាហារ ជាវាសនាជនសាមញ្ញ ។

- ស្វែងរករៀនច្បាប់ ពុំស្មើចិត្តជា។

- ស្វះស្វែងរៀនសូត្រឬការធើ្វ ដែលជាអំពើល្អមួនមាំ បើចេះព្រិលៗនៅព្រលាំ ត្រូវខំអត់ទ្រាំកុំលះបង់។

- ស្អប់ខ្ពើមការថោកទាប ជាសភាពមិនមែនសុខ ស្រឡាញ់ធម៌ជាប្រមុខ នៃស្ថានសុខគឺនិព្វាន។

- ស្អប់គេកុំអាលថា មានប្រាជ្ញាឲ្យចេះយល់។

- ស្អប់កុំអាលបាញ់ ស្រឡាញ់កុំអាលខ្ចី ឬ(កុំឲ្យរក)។

- ស្អប់ជំពប់លើ ស្រឡាញ់ពេញប្រាស។

- ស្អប់ណាស់មិនឲ្យជួបភក្រា្ត ដូចមហាក្សត្រានិងធនញ្ជ័យ ដោះប្រស្នាមិនរួចព្រួយព្រះទ័យ ហៅធនញ្ជ័យឲ្យមកវិញ។ (ជុំ មួង)

- ស្អប់អ្នកដែលស្រឡាញ់ខ្លួន សពីក្បួនតម្រាច្បាប់ ចាស់ទុំលោកប្រៀងប្រាប់ ថាដូចចាប់ឆ្នាំងបាយបោក។ (សុង ស៊ីវ)